Hindi News

Local

Chhattisgarh

Raipur

Husband Killed By Naxalites, Yet 10 Km Walk With Villagers To Cast Votes

पति की नक्सलियों ने हत्या की, सरपंच का चुनाव लड़ रही पत्नी गांव वालों के साथ 10 किमी पैदल वोट डालने गई

8 महीने पहले



कॉपी लिंक

बेटे के साथ सुंदरी ताटी और उसके पीछे बैठे ग्रामीण।

पत्नी के चुनाव प्रचार में गया था डीआरजी जवान, नक्सलियों ने अपहरण करके हत्या की

मतदान के दिन सुबह ही पति का शव मिला, पत्नी सुंदरी ताती का मनोबल नहीं टूटा

बीजापुर. कड़ेनार गांव से सरपंच का चुनाव लड़ रही पत्नी के प्रचार में गए डीआरजी जवान की नक्सलियों ने अपहरण करने के बाद सिर पर धारदार हथियार से वार कर हत्या कर दी। शव मंगलवार सुबह गंगालूर थाने के पदमूर गांव में मिला। मतदान के दिन सुबह ही पति का शव मिला । इसके बावजूद सुंदरी ताती का मनोबल नहीं टूटा और गांव वालों के साथ 10 किमी पैदल चल कर वोट डालने गई। इस बीच डीआरजी जवान की हत्या के बाद प्रशासन ने पोलिंग बूथ को कड़ेनार से करीब 10 किमी दूर चेरपाल में शिफ्ट कर दिया। यहां से सीधे चेरपाल पहुुंचने के लिए सड़क भी नहीं है।



रास्ते में इंद्रावती नदी पड़ती है लेकिन इसे पार करने के लिए पुल भी नहीं है। फिर भी सुंदरी के हौसले को देखते हुए गांव वालों ने उसका पूरा साथ दिया। हिंसा के विरोध में सुंदरी गांव वालों के साथ पैदल ही दस किमी का सफर तय कर वोट डालने पहुंची। गांव में कुल 691 मतदाता हैं । इनमें से 345 मतदाता नदी पार कर वोट देने गए। यहां वोटिंग का प्रतिशत 49.3 रहा। शाम को जब नतीजे आये तो सुंदरी चुनाव हार गई थी। सुंदरी चुनाव जरूर हार गई लेकिन लोकतंत्र की जीत हुई है उसके गांव के विकास के प्रति समर्पण की जीत हुई है।

सुंदरी चुनाव हार गई लेकिन लोकतंत्र फिर जीत गया

कड़ेनार में सरपंच पद के लिए पांच प्रत्याशी मैदान में थे। सुंदरी ताती का सीधा मुकाबला अपनी ही जेठानी रीना ताती से था। इस पंचायत में कुल 691 मतदाता थे। देर शाम तक जो चुनावी रुझान सामने आये उसके अनुसार सुंदरी की जेठानी रीना ताती चुनाव जीत गई है हालांकि अधिकारिक तौर पर इसकी पुष्टि नहीं हो पाई है और यह पता नहीं चल पाया है कि रीना कितने वोटों से चुनाव जीती है। सुंदरी भले ही चुनाव हार गई लेकिन लोकतंत्र जीत गया है।





चुनाव प्रचार के दौरान नक्सलियों ने किया अगवा

बलदेव ताती सोमवार को गांव में ही प्रचार के लिए गया था। दोपहर करीब 2 बजे 10 नक्सली आए और उसे अपने साथ ले गए। नक्सली तीर-कमान से लैस थे। सुंदरी ने पहले तो गांव वालों की मदद से उसे नक्सलियों से छुड़वाने की कोशिश की। फिर उसने मीडिया के माध्यम से पति को छोड़ने की अपील की। लेकिन नक्सली नहीं माने और अपने साथ ले गए और फिर हत्या कर दी। एसपी दिव्यांग पटेल ने घटना की पुष्टि की है। बलदेव कुछ समय से वह ड्यूटी पर नहीं जा रहा था।

टीबी और पीलिया का मरीज था

मृतक की पत्नी ने बताया कि चार माह से बलदेव डयूटी पर नहीं जा रहा था। वह टीबी और पीलिया का मरीज था। उसका इलाज चल रहा था। उसके दो बच्चे हैं। उसका परिवार यहां शांति नगर मुरुम खदान में रहता है।





पंचायत चुनाव के पहले चरण में 75% वोटिंग

रायपुर | त्रिस्तरीय पंचायत चुनाव के पहले चरण में 57 विकासखंड़ों के 12 हजार से ज्यादा मतदान केंद्रों में वोट ़डाले गए। चुनाव आयोग के मुताबिक 75 फीसदी वोटिंग हुई है। चुनवा आयोग बुधवार को अंतिम आंकड़े जारी करेगा। इससे मतदान प्रतिशत दो प्रतिशत तक बढ़ने के आसार हैं।



दुर्ग और राजनांदगांव में 78 फीसदी से ज्यादा वोटिंग हुई है। नक्सल पीड़ित जिलों में बीजापुर, नारायणपुुर, कोंडागांव में अपेक्षाकृत कम मतदान हुआ है। बिलासपुर, मुंगेली में भी औसतन कम मतदान हुआ है। कई जिलों में सुबह के वक्त मतदान की चाल बेहद धीमी रही। सुबह ग्यारह बजे तक पूरे राज्य में केवल 26 फीसदी वोटिंग ही दर्ज की गई। इसके बाद दोपहर एक बजे तक मतदान बढ़कर 46.42 प्रतिशत तक पहुंच गया। महिलाओं ने 47 और पुरुषों की करीब 46 प्रतिशत तक वोटिंग दर्ज की गई। रायपुर जिले की दो जनपद आरंग में करीब 74 प्रतिशत और अभनपुर में 76.40 फीसदी मतदान हुआ है।

आरंग जनपद में 73.42 पुरुषों और 74.60 फीसदी महिलाओं ने वोट डाले। अभनपुर में 76.41 प्रतिशत पुरुष और 76.39 फीसदी महिला मतदान रहा।

तहसीलदार से हाथापाई

बलौदाबाजार में उम्मीदवार द्वारा मतदान के दौरान साड़ी बांटने की शिकायत की जांच करने पहुंचे तहसीलदार के साथ हाथापाई की खबर भी है। कई गांवों में मतदान के दौरान झड़पें भी हुई। जबकि कई जगह गिनती पूरी हुई नतीजों की घोषणा 30 को आयोग के मुताबिक पहले चरण में जीते हुए पंच, सरपंच और जनपद प्रत्याशियों के निर्वाचन की आधिकारिक घोषणा और सारणीकरण 30 जनवरी को की जाएगी। अधिकांश गांव में मतदान के दिन ही वोटों की गिनती की प्रक्रिया भी की गई है। पहले चरण में पंच के 36 हजार 473, सरपंच के 4 हजार 620, जनपद पंचायत सदस्य के 1 हजार 144 और जिला पंचायत के 167 सदस्यों के लिए चुनाव हुआ है।